CELEX: 62021TN0214
Language: lv
Date: 2021-04-19 00:00:00
Title: Lieta T-214/21: Prasība, kas celta 2021. gada 19. aprīlī – Múka/Komisija

21.6.2021   
            
            
               LV
            
            
               Eiropas Savienības Oficiālais Vēstnesis
            
            
               C 242/50
            
         
      Prasība, kas celta 2021. gada 19. aprīlī – Múka/Komisija
      (Lieta T-214/21)
      (2021/C 242/71)
      Tiesvedības valoda – angļu
      
         Lietas dalībnieki
      
      
         Prasītājs: Ondřej Múka (Prāga, Čehijas Republika) (pārstāvis: P. Kočí, advokāts)
      
         Atbildētāja: Eiropas Komisija
      
         Prasījumi
      
      Prasītāja prasījumi Vispārējai tiesai ir šādi:
      
                  —
               
               
                  atcelt Eiropas Komisijas 2021. gada 21. februāra Lēmumu Nr. C(2021) 1320 final un 2020. gada 27. oktobra Lēmumu Nr. COMP/B2/JP * Gestdem 2020/5901 par piekļuves atteikumu dokumentiem, kurus prasītājs bija pieprasījis ar 2020. gada 17. septembra pieteikumu un 2020. gada 12. novembra atkārtoto pieteikumu saskaņā ar Regulu (EK) Nr. 1049/2001;
               
            
                  —
               
               
                  piespriest Eiropas Komisijai 30 dienu laikā pēc galīgā sprieduma stāšanās spēkā izsniegt prasītājam visu informāciju un dokumentus, kas prasīti 2020. gada 17. septembra pieteikumā, un
               
            
                  —
               
               
                  piespriest Eiropas Komisijai segt savus, kā arī atlīdzināt prasītāja tiesāšanās izdevumus 30 dienu laikā pēc galīgā sprieduma stāšanās spēkā.
               
            
         Pamati un galvenie argumenti
      
      Prasības pamatošanai prasītājs izvirza septiņus pamatus.
      
                  1.
               
               
                  Ar pirmo pamatu tiek apgalvots, ka Regulas (EK) Nr. 1049/2001 (1) 4. panta 3. punktā paredzētā atkāpe nav piemērojama, jo abas paziņošanas procedūras, uz kurām Eiropas Komisija balstīja savus paziņošanas lēmumus, jau bija izbeigtas.
               
            
                  2.
               
               
                  Ar otro pamatu tiek apgalvots, ka Eiropas Komisija nav veikusi konkrētu un individuālu attiecīgo dokumentu pārbaudi un nav īpaši pamatojusi to, kā attiecīgo dokumentu izpaušana varētu negatīvi ietekmēt Regulas (EK) Nr. 1049/2001 4. pantā aizsargātās intereses.
               
            
                  3.
               
               
                  Ar trešo pamatu tiek apgalvots, ka Eiropas Komisija ir pārkāpusi Regulas (EK) Nr. 1049/2001 noteikumus un mērķi padarīt pēc iespējas efektīvākas sabiedrības tiesības piekļūt dokumentiem. Neskatoties uz Regulā (EK) Nr. 1049/2001 paredzētajām nepārprotamajām prasībām, Eiropas Komisija nav nodrošinājusi pēc iespējas vienkāršākas un plašākas sabiedrības tiesības piekļūt dokumentiem. Tādējādi Eiropas Komisija ir pārkāpusi Regulas (EK) Nr. 1049/2001 4. un 11. apsvērumu un 1. panta a), b) un c) punktu.
               
            
                  4.
               
               
                  Ar ceturto pamatu tiek apgalvots, ka Eiropas Komisija nav izpildījusi pienākumu piešķirt vismaz daļēju piekļuvi pieprasītajiem dokumentiem, atsakot piekļuvi visiem pieprasītajiem dokumentiem bez nepieciešamā pamatojuma sniegšanas šajā ziņā. Tādējādi Eiropas Komisija esot pārkāpusi Regulas (EK) Nr. 1049/2001 4. panta 6. punktu.
               
            
                  5.
               
               
                  Ar piekto pamatu tiek apgalvots, ka nepastāv risks, ka tiks apdraudēta Eiropas Komisijas izmeklēšanas stratēģija. Pieteikuma iesniedzēja informācijas pieprasījuma mērķis bija iegūt piekļuvi dokumentiem par atbalsta pietiekamību elektroenerģijas ražošanai no atjaunojamiem enerģijas avotiem Čehijas Republikā un ieguldījumu iekšējās atdeves likmes aprēķiniem, kā arī citiem īpaši norādītiem dokumentiem, un nevis piekļuve informācijai par lēmumu pieņemšanas procesu Eiropas Komisijā vai par tās īpašajām ieguldījumu stratēģijām, lietu provizoriskiem novērtējumiem vai veicamo administratīvo pasākumu plānošanu.
               
            
                  6.
               
               
                  Ar sesto pamatu tiek apgalvots, ka Regula (ES) Nr. 1589/2015 (2) neaizliedz pieprasīto dokumentu izpaušanu saskaņā ar Regulu (EK) Nr. 1049/2001. Tādēļ saskaņā ar Regulu (EK) Nr. 1049/2001 Eiropas Komisijai bija jāizskata pieteikums un atkārtotais pieteikums.
               
            
                  7.
               
               
                  Ar septīto pamatu tiek apgalvots, ka Eiropas Komisijas prasība, lai prasītājs pierāda sevišķu sabiedrības interešu, kas attaisno pieprasīto dokumentu izpaušanu, pastāvēšanu, ir pretrunā Regulai (EK) Nr. 1049/2001 un tās principiem. Turklāt šajā gadījumā pastāvošās sevišķās sabiedrības intereses (pieprasīto dokumentu izpaušanā) ir saistītas ar likumdošanas procesa kontroli un valsts līdzekļu pārvaldību. Šādas intereses atsver jebkuru no izņēmumiem, uz kuriem atsaucas Eiropas Komisija, un tās varot ievērot tikai tad, ja pieteikuma iesniedzējam ir piekļuve attiecīgajiem dokumentiem.
               
            
         (1)  Eiropas Parlamenta un Padomes Regula (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (OV 2001, L 145, 43. lpp.).
      
         (2)  Padomes Regula (ES) 2015/1589 (2015. gada 13. jūlijs), ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (OV 2015, L 248, 9. lpp.).